ফকল্যান্ড দ্বীপপুঞ্জ
ফকল্যান্ড দ্বীপপুঞ্জ (ইংরেজি: Falkland Islands,/ˈfɔːlklənd/; স্পেনীয়: Islas Malvinas) হলো দক্ষিণ আটলান্টিক মহাসাগরের প্যাটাগনিয়ান শেলফে অবস্থিত একটি দ্বীপপুঞ্জ। এই দ্বীপপুঞ্জের প্রধান দ্বীপসমূহ দক্ষিন আমেরিকার দক্ষিন প্যাটাগনিয়ান তীর হতে ৩০০ মাইল (৪৮০ কি.মি.) পূর্বে এবং এন্টার্কটিক উপদ্বীপের উত্তর প্রান্তের কেইপ ডুবোজেট হতে ৭৫২ মাইল (১,২১০ কি.মি.) দূরে প্রায় ৫২ ডিগ্রি দক্ষিণ অক্ষাংশে অবস্থিত। পূর্ব ফকল্যান্ড, দক্ষিণ ফকল্যান্ড ও ৭৭৬ টি ছোট দ্বীপ নিয়ে, দ্বীপপুঞ্জটির মোট আয়তন ৮,৭০০ বর্গ মাইল (১২,১৭৩ বর্গ কি.মি.) । ফকল্যান্ড একটি স্বশাসিত অঞ্চল হলেও ব্রিটিশ বৈদেশিক অঞ্চলের অন্তর্ভুক্ত হওয়ায় যুক্তরাজ্য এর প্রতিরক্ষা ও পররাষ্ট্রনীতি নিয়ন্ত্রন করে। ফকল্যান্ডের রাজধানী ও সবচেয়ে জনবহুল শহর হলো স্ট্যানলি, যেটি পূর্ব ফকল্যান্ডে অবস্থিত। ফকল্যান্ডের আবিষ্কার ও পরবর্তীতে এতে ইউরোপিয়ানদের উপনিবেশ স্থাপন নিয়ে নানা সমালোচনা আছে। বিভিন্ন সময়ে দ্বীপগুলোতে ফরাসি, ইংরেজ, স্প্যানিশ ও আর্জেন্টাইন বসতি ছিল। ব্রিটেন ১৮৩৩ সালে পুনরায় শাসন প্রতিষ্ঠা করলেও আর্জেন্টিনা এখনও দ্বীপপুঞ্জটিকে নিজেদের বলে দাবি করে। ১৯৮২ সালের এপ্রিল মাসে আর্জেন্টাইন সামরিক বাহিনী দ্বীপপুঞ্জটিতে আক্রমণ করে। ইতিহাসে এই আক্রমণ ফকল্যান্ড যুদ্ধ হিসেবে পরিচিত। ব্রিটিশ প্রশাসন এই আক্রমণের দুই মাস পর নিজেদের নিয়ন্ত্রণ পুনঃ প্রতিষ্ঠা করে। ২০১৩ সালের একটি গণভোটে সকল ফকল্যান্ড অধিবাসী ব্রিটিশ বৈদেশিক অঞ্চলে থাকার পক্ষে ভোট দেয়। এই অঞ্চলটির সার্বভৌমত্ব আর্জেন্টিনা ও যুক্তরাজ্যের চলমান বিবাদের একটি অংশ। দ্বীপপুঞ্জটির অধিকাংশ জনগোষ্ঠী (২০২১ সালে ৩,৬৬২ জন) মূলত ব্রিটিশ বংশোদ্ভূত ফকল্যান্ড দ্বীপবাসী। এছাড়াও আছে ফরাসি, জিব্রাল্টারিয়ান ও স্ক্যান্ডিন্যাভিয়ান জাতিগোষ্ঠীর অধিবাসী। যুক্তরাজ্য, দক্ষিণ আটলান্টিক দ্বীপ সেন্ট হেলেনা ও চিলি থেকে আগত অভিবাসী দ্বীপটির জনসংখ্যা হ্রাসের হার বন্ধ করে দিয়েছে। দ্বীপপুঞ্জের প্রধান ভাষা (ও রাষ্ট্র ভাষা) ইংরেজি। ব্রিটিশ জাতীয়তা (ফকল্যান্ড দ্বীপপুঞ্জ) আইন ১৯৮৩ অনুযায়ী ফকল্যান্ড অধিবাসীরা ব্রিটিশ নাগরিক। দ্বীপপুঞ্জটি উপএন্টার্কটিক মহাসাগরীয় ও উত্তরমেরু অঞ্চলের সীমানায় অবস্থিত। দ্বীপপুঞ্জের সবচেয়ে বড় দুটি দ্বীপেই ২,৩০০ ফুট উঁচু পর্বতশ্রেণী আছে। দ্বীপ দুটিতে বিপুল পরিমাণ পাখি বসবাস করে কিন্তু অধিকাংশ পাখি নবাগত প্রাণীর শিকারে পরিনত হওয়ায় প্রধান দ্বীপগুলোতে আর বংশ বৃদ্ধি করে না। এই অঞ্চলের প্রধান অর্থনৈতিক শিল্প হলো মাছ ধরা, পর্যটন ও উচ্চ মানের উল উৎপাদনের উদ্দেশ্যে ভেড়া পালন। আর্জেন্টিনার সাথে সমুদ্রসীমা বিরোধের কারণে ফকল্যান্ড দ্বীপপুঞ্জ সরকার কর্তৃক অনুমোদিত তেল অনুসন্ধান বিতর্কিত হয়ে আছে।